Oʻzbekiston Respublikasi Prezidentining ayrim farmonlariga oʻzgartirishlar va qoʻshimcha kiritish toʻgʻrisida
(decree, 2023-12-29)

Oʻzbekiston Respublikasining “2024-yil uchun Oʻzbekiston Respublikasining Davlat budjeti toʻgʻrisida”gi Qonuni ijrosini taʼminlash maqsadida: 1. Oʻzbekiston Respublikasi Prezidentining ayrim farmonlariga ilovaga muvofiq oʻzgartirishlar va qoʻshimcha kiritilsin. 2. Vazirliklar va idoralar bir oy muddatda oʻzlari qabul qilgan normativ-huquqiy hujjatlarni ushbu Farmonga muvofiqlashtirsin. 3. Mazkur Farmonning ijrosini nazorat qilish Oʻzbekiston Respublikasining Bosh vaziri A.N. Aripov zimmasiga yuklansin. 1. Oʻzbekiston Respublikasi Prezidentining 2018-yil 20-iyundagi “Dori vositalarini davlat roʻyxatidan oʻtkazish samaradorligini oshirish va aholini ular bilan taʼminlashni yaxshilash chora-tadbirlari toʻgʻrisida”gi PF-5460-son Farmoni 2-bandining “a” kichik bandi oʻz kuchini yoʻqotgan deb hisoblansin. 2. Oʻzbekiston Respublikasi Prezidentining 2019-yil 14-yanvardagi “Davlat aktivlarini boshqarish, monopoliyaga qarshi kurashishni tartibga solish tizimini va kapital bozorini tubdan takomillashtirish chora-tadbirlari toʻgʻrisida”gi PF-5630-son Farmoni 6-bandining “b” kichik bandi quyidagi tahrirda bayon etilsin: “b) davlat aktivlarini sotishdan tushadigan mablagʻlarning (ushbu bandning “v”-“g” kichik bandlari bundan mustasno): 92 foizi — Oʻzbekiston Respublikasining respublika budjetiga; 5 foizi — Jamgʻarmaga; 3 foizi — Yoshlar siyosati va sport vazirligi huzuridagi Sportni qoʻllab-quvvatlash jamgʻarmasiga”. 3. Oʻzbekiston Respublikasi Prezidentining 2021-yil 30-dekabrdagi “Respublikada koʻkalamzorlashtirish ishlarini jadallashtirish, daraxtlar muhofazasini yanada samarali tashkil etish chora-tadbirlari toʻgʻrisida” PF-46-son Farmoni 8-bandining “j” kichik bandi quyidagi tahrirda bayon etilsin: “j) daraxt va butalarning zararkunandalari hamda kasalliklariga qarshi kurashish tadbirlariga tuman (shahar) hokimliklarining taklifiga koʻra xalq deputatlari tuman (shahar) Kengashlarining qarori asosida tuman (shahar) budjetlarida shakllangan qoʻshimcha manbalar hisobidan mablagʻlar ajratiladi”. 4. Oʻzbekiston Respublikasi Prezidentining 2022-yil 28-yanvardagi PF-60-son Farmoni bilan tasdiqlangan 2022 — 2026-yillarga moʻljallangan Yangi Oʻzbekistonning taraqqiyot strategiyasi 41-maqsadidan oltinchi xatboshi chiqarib tashlansin. 5. Oʻzbekiston Respublikasi Prezidentining 2022-yil 7-martdagi “Oila va xotin-qizlarni tizimli qoʻllab-quvvatlashga doir ishlarni yanada jadallashtirish chora-tadbirlari toʻgʻrisida”gi PF-87-son Farmoni 17-bandi quyidagi mazmundagi xatboshi bilan toʻldirilsin: “Mazkur bandning uchinchi xatboshida nazarda tutilgan ota-onalar badalidan ozod qilingan tarbiyalanuvchilarning davlat maktabgacha taʼlim tashkilotlaridagi oziq-ovqat xarajatlari toʻliq davlat budjetidan qoplab berilsin”. 6. Oʻzbekiston Respublikasi Prezidentining 2023-yil 26-maydagi “Maktabgacha va maktab taʼlimi vazirligi hamda uning tizimidagi tashkilotlar faoliyatini samarali tashkil etish chora-tadbirlari toʻgʻrisida”gi PF-79-son Farmoniga 8-ilova 18-bandi “k” kichik bandining toʻrtinchi xatboshisi quyidagi tahrirda bayon etilsin: “2030-yil 1-yanvarga qadar maktabgacha va maktab taʼlimi tizimidagi muassasa va tashkilotlarning (vazirlik markaziy apparati va uning hududiy boʻlinmalaridan tashqari) budjetdan tashqari mablagʻlari hisobidan amalga oshiriladigan ish haqi va unga tenglashtirilgan toʻlovlarga ijtimoiy soliq stavkasi 1 foiz miqdorida belgilanadi”. 7. Oʻzbekiston Respublikasi Prezidentining 2023-yil 20-iyundagi “Maʼmuriy islohotlar doirasida suv xoʻjaligi sohasida davlat boshqaruvini samarali tashkil qilish chora-tadbirlari toʻgʻrisida”gi PF-101-son Farmoni 7-bandining ikkinchi xatboshisi quyidagi tahrirda bayon etilsin: “Belgilansinki, Inspeksiyaning markaziy apparati faoliyati Oʻzbekiston Respublikasi respublika budjeti hamda uning hududiy boshqarmalari faoliyati tegishincha Qoraqalpogʻiston Respublikasi budjeti va viloyatlar mahalliy budjetlari mablagʻlari hisobidan moliyalashtiriladi”. 8. Oʻzbekiston Respublikasi Prezidentining 2023-yil 28-avgustdagi PF-151-son Farmoni bilan tasdiqlangan Qurilish va uy-joy kommunal xoʻjaligi sohasida islohotlarni chuqurlashtirish va tizim faoliyatini transformatsiya qilish boʻyicha “yoʻl xaritasi”ning 16-pozitsiyasi “Chora-tadbirlar” ustunida: a) “b” kichik bandi “tasarrufidagi bino-inshootlar,” soʻzlaridan keyin “belgilangan meʼyorlar doirasidagi” soʻzlari bilan toʻldirilsin; b) “v” kichik bandi oʻz kuchini yoʻqotgan deb hisoblansin; v) “g” kichik bandida: ikkinchi xatboshidagi “2” raqami “1,8” raqami bilan almashtirilsin; uchinchi xatboshi quyidagi tahrirda bayon etilsin: “koʻp yillik ishlaganlik uchun har oylik ustama toʻlovlari Vazirlar Mahkamasi tomonidan tasdiqlanadigan tartibga asosan amalga oshiriladi”.